O`zbekistonlik siyosiy qochoqni Qrimda qo`lga olish operasiyasi chog`ida otib o`ldirildi

O`zbekiston fuqarosi, Rossiyada siyosiy qochqin maqomida bo`lib kelgan Nabi (Ayub) Rahimov 11 may kuni Qrimda, uni qo`lga olish operasiyasi chog`ida otib o`ldirildi.
Foto: Srimean solidarity
Rossiya kuchishlatar tuzilmalari Qrimning Sovetskiy tumanidagi Zavetnoe qishlog`ida o`zbekistonlik siyosiy mahbus Nabi (Ayub) Rahimovni qo`lga olish operasiyasini o`tkazdi. Operasiya chog`ida gumondor halok qilingan. Bu haqda «Krmskaya solidarnost» nashriga tayanib, Kun.uz xabar bermoqda.
Advokatga ko`ra, kuchishlatar tuzilmalar Rahimovning oilasi yashaydigan uyda tintuv o`tkazib, uning xotinini migrasiya bo`limiga olib ketishgan. U erda unga Rossiyada bo`lish rejimini buzish bo`yicha bayonnoma rasmiylashtirilgan.
«Kirishdi, oyim bilan salomlashishdi, keyin otam haqida so`ray boshlashdi. Keyin uyni tintib chiqa boshlashdi. Ular kelganlarining sababini protokol oxiriga yozishdi, o`qib berishdi, lekin men deyarli hech narsani tushunmadim. Bayonnoma nusxasini qoldirishmadi. Kimlardir kelib, pasportimizni ko`rishdi va Sovetskiyga borish kerakligini aytishdi. Negaligini aytishmadi. Onamni olib ketishayotganda men ham birga borishimni aytdim. Singlim qo`rqib ketdi», – deydi Rahimovning 15 yoshli o`g`li.
Qayd etilishicha, xodimlar Rahimovni uydan topa olmagach, Simferopol tumani Dubka qishlog`idagi qurilishi bitmagan uy tomon yo`l olgan. Qo`shnilarga ko`ra, u erdan o`q va portlash ovozlari kelgan. Voqea joyiga FXX, Tergov qo`mitasi, IIVning Terrorizmga qarshi kurashish boshqarmasi va OMON mashinalari ham etib kelgan. Keyinroq guvohlar marosim xizmatlari avtomobilini ham ko`rishgan.
FXX gumondor qo`lga olish chog`ida qurolli qarshilik ko`rsatganini ma`lum qilgan. Qrim prokuraturasi holat bo`yicha tekshiruv boshlanganini bildirgan.
Qrim rahbari Sergey Aksenov marhum xalqaro terroristik tashkilotlar a`zosi sifatida qidiruvda bo`lganini aytib, uning o`ldirilishida ishtirok etgan kuchishlatar xodimlarga minnatdorlik bildirgan.
Ma`lumot uchun, 2010 yilda MXX Samarqand viloyat boshqarmasi Nabi Rahimovga nisbatan «Hizb ut-Tahrir»ga a`zolik bo`yicha jinoiy ish qo`zg`agan va keyinroq unga nisbatan qidiruv e`lon qilingan.
Rahimov 2013 yilda Moskvada qo`lga olingach, advokat yollab, agar ekstradisiya qilinsa, O`zbekistonda uni siyosiylashgan ta`qib va qiynoqlar kutayotgani, Moskvada esa noinsoniy sharoitlarda saqlanayotganini aytgan. U advokatlar orqali Inson huquqlari bo`yicha Evropa sudiga murojaat qilgan, sud uning arizasini qanoatlantirib, ma`naviy zarar uchun uning foydasiga Rossiyadan 17 ming evro kompensasiya to`lanishi lozimligi haqida qaror chiqargan.
«Nastoyashee vremya»ning qayd etishicha, 2014 yilda Qrim Rossiya tomonidan egallab olinganidan buyon yarimorolda mustaqil jurnalistlar, huquq faollari, qrim-tatar milliy harakati vakillari va qrimlik musulmonlar «Hizb ut-Tahrir»ga aloqadorlikda gumonlanib muntazam ravishda tintuv qilib turiladi.